SL Uradni list Evropske unije C 192/10

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 192/06

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„ALFÖLDI KAMILLAVIRÁGZAT“

ES št. HU-PDO-0005-0516-21.12.2005

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Földművelésügyi és Vidékfejlesztési Minisztérium – Élelmiszerlánc-elemzési Főosztály (Oddelek za analizo prehranske verige Ministrstva za kmetijstvo in razvoj podeželja) Naslov: Budapest Kossuth Lajos tér 11. 1055 MAGYARORSZÁG/HUNGARY Tel. +36 13014419 Faks +36 13014808 E–naslov: eniko.zobor@fvm.gov.hu

2. Skupina:

Naziv: Alföldi vadontermő kamillavirág gyűjtők és, feldolgozók csoportosulása (skupina pobiralcev in predelovalcev cvetov divje kamilice iz Alfölda) Naslov: Budapest Dózsa György út 144. 1134 MAGYARORSZÁG/HUNGARY Tel. +36 12886700 / 12886303 Faks +36 13501691 E–naslov: herbaria@herbaria.hu Sestava: proizvajalci/predelovalci ( X ) drugo ( X )

3. Vrsta proizvoda:

Skupina 1.8: drugi proizvodi iz Priloge I k Pogodbi

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Alföldi kamillavirágzat“

4.2 Opis:

„Alföldi kamillavirágzat“ je posušen izbran cvet divje kamilice (Matricaria chamomilla L.), ki raste na slanih tleh Velike madžarske nižine, kjer se ročno nabira. Ta posušeni proizvod, imenovan tudi Chamomillae anthodium in splošno znan kot divja kamilica, je v posodobljeni različici Madžarske farmakopeje in Evropske farmakopeje naveden kot uradno zdravilo, uporablja pa se kot dragocena osnovna sestavina v zavojčkih in pakiranih poparkih, pripravljenih iz cvetov kamilice.

Cvet „Alföldi kamillavirágzat“ je močnega, aromatičnega, rahlo grenkega okusa s sladkim vonjem, med predelavo se ne razkroji, je manj prašnat, njegovo eterično olje pa se ohranja bolje kot fitoterapevtski proizvod, narejen iz gojene kamilice.

V eteričnem olju „Alföldi kamillavirágzat“ je bistveno več, najmanj 20 % več, alfa-bisabolola (sestavine, ki blaži vnetja in celi razjede) kot v eteričnem olju gojene kamilice.

4.3 Geografsko območje:

Območje, na katerem se „Alföldi kamillavirágzat“ nabira in predeluje, obsega upravno območje posameznih strnjenih naselij v okrožjih Szabolcs-Szatmár-Bereg, Borsod-Abaúj-Zemplén, Heves, Jász-Nagykun-Szolnok, Hajdú-Bihar, Békés, Csongrád, Bács-Kiskun in Pest. Imena strnjenih naselij v okrožjih so bila natančno določena s specifikacijo proizvoda. Geografski opis „Alföldi kamillavirágzat“ se lahko uporabi za proizvode, narejene iz sestavin, nabranih znotraj upravnih meja navedenih krajev.

4.4 Dokazilo o poreklu:

Poreklo „Alföldi kamillavirágzat“ se določa z organoleptičnimi in tehničnimi preizkusi ter uporabo sistemov za sledenje.

Celotni postopek proizvodnje „Alföldi kamillavirágzat“ je treba izvajati pod strogimi proizvodnimi in inšpekcijskimi pogoji, pri čemer mora sistem zagotovitve kakovosti vključevati tudi pregled dokumentiranega vira nabiranja, zaradi česar je pot od nabiranja do dobave končnega proizvoda mogoče opredeliti in preveriti.

Nabavni standard o pravilih kakovosti za divje zdravilne rastline in njihove osnovne surovine, ki jih določi skupina, določa standarde kakovosti za nabiranje:

veliko posameznih nabiralcev nabira cvetove na kamiličnih poljih med kratkim nekajtedenskim obdobjem nabiranja cvetov kamilice. Nabiralci sveže nabrane rastline oddajo na odkupnih točkah v regiji. Kupci v 4 do 8 urah prepeljejo surovine v razsutem stanju, ki so ustrezne kakovosti, v regijske predelovalne obrate. Spremno potrdilo o prevozu vključuje dobavnico in deklaracijo, na kateri prevoznik navede ime območja, na katerem je bil proizvod nabran.

Izda se dokazilo o nakupu glede na prevzemno količino in kakovost manjše količine osnovnih surovin, ki so jih nabrali posamezni nabiralci, na katerem je navedeno ime območja, na katerem so bile surovine nabrane, potrjeno pa je s podpisom nabiralca. Če so osnovne sestavine ob prihodu v predelovalni obrat posušene, je treba obvezno zahtevati potrdilo o poreklu in območju nabiranja.

Za zagotavljanje sledljivosti med postopkom sušenja je treba v dnevniku dokumentirati količino in mesto nabiranja proizvoda ter lokacijo nabiranja in odkupne točke. Obvezno je treba sestaviti proizvodno poročilo o sušenju.

Vzorec povprečne kakovosti, vzet iz serije, pakirane v 10-kilogramske kartonske škatle med uradnim vzorčenjem, predstavlja kakovost celotne serije. Če proizvod izpolnjuje zahteve Evropske farmakopeje in posodobljene različice Madžarske farmakopeje ter je dokazana vsebnost alfa-bisabolola v eteričnem olju, zahtevana v specifikaciji proizvoda, kartonske škatle dobijo „zeleno“ etiketo, proizvod pa dokazilo, v katerem sta navedeni količina in kakovost. Številka dokazila je posebna identifikacija za „Alföldi kamillavirágzat“ in se nanaša izključno na preskušeni proizvod. Če ta ni v skladu z zahtevami, ga na trg pod imenom „Alföldi kamillavirágzat“ ni mogoče dati.

Med postopkom pakiranja kamilic v zavojčke in vrečke je treba za vsako posamezno dejavnost izpolniti dnevnik o polnjenju. Poleg uporabljenih in odmerjenih količin je navedena tudi številka dovoljenja za distribucijo. Številka dovoljenja in številka proizvodnje, ki sta opredeljeni v dnevnikih o polnjenju, sta navedeni na trgovski embalaži končnega proizvoda. Ti podatki se lahko uporabijo za sledenje datuma proizvodnje, identifikacijske številke, količine in porekla uporabljene serije.

4.5 Metoda pridobivanja:

(a) Nabiranje in prevoz

Cvetovi se nabirajo maja in junija, pogosto pa tudi že proti koncu aprila. Divja kamilica se nabira s posebnim glavnikom, ki je lahko narejen iz lesa, železa ali kositra. Cvet se loči od stebla z zobmi glavnika, nato pa se vsebina glavnika izprazni v vreče. Če so cvetovi ob nabiranju hladni, so lahko v vrečah shranjeni do 4 ure, ne da bi se njihova kakovost poslabšala. Večje količine je treba razprostreti in zložiti v 15 do 20 cm debelo plast, v vreče pa se lahko z leseno zajemalko pakirajo šele tik pred prevozom. Ker je cvet kamilice precej krhek, se ne sme brez potrebe stiskati ali obračati.

(b) Sušenje

Cvetove kamilice je mogoče sušiti naravno ali umetno.

Tradicionalni način sušenja cvetov kamilice je naravno sušenje na podstrešju. Očiščeni cvetovi se na podstrešju razprostrejo v plasti, debele dobre 3 cm. Cvetovi se pet ali šest dni sušijo na zračnem podstrešju, ki se zlahka prezrači.

Ko se cvetovi kamilice sušijo umetno, se neobdelani cvetovi razprostrejo po čisti podlagi in zložijo v 15 do 20 cm debelo plast, nato pa naberejo v košare ali druga sredstva za prenašanje in odložijo na tekoči trak. Sušenje se lahko izvaja v sušilniku, na tleh, ki so namenjena sušenju pridelka, ali v tako imenovanih sistemih za sušenje v tunelih.

(c) Odstranjevanje stebel, ročno prebiranje

Prilagojeno sito obdela posušene cvetove kamilic, ki so bili naloženi v napravo za odstranjevanje stebel, odstrani odpadle cvetne liste, nezdrave cvetove, popke in preostale nečistoče. Premična rezila spodaj in na koncu sita ali valji na vrhu naprave odstranijo stebla, nato pa proizvod pride na izbirni trak. Tam se ročno prebere in zapakira v desetkilogramske kartonske škatle.

(d) Pakiranje

„Alföldi kamillavirágzat“ se prodaja v skladu z zdravstvenimi zahtevami in zahtevami glede varstva potrošnikov:

— v čajnih vrečkah, ki ohranijo aromo in vsebujejo neto maso 1,2 g,

— v polnih zavojčkih, ki ohranijo aromo in vsebujejo neto maso 2 g,

— kot cvetovi v vrečkah, ki vsebujejo 50 g,

— v velikih kartonskih škatlah, ki vsebujejo 10 kg.

4.6 Povezava:

Zgodovina

Dr. Ferenc Simonffy omenja povezavo med južnim delom Velike madžarske nižine in divjo kamilico v knjigi Adatok Székkutas jelenéből és múltjából – Történelmi megemlékezés a volt vásárhelyi „Nagypusztáról“ (Podatki iz sedanjosti in preteklosti kraja Székkutas – spomin na zgodovino nekdanje „Velike Puszte“ na območju Vásárhely), v kateri piše, da kamilica raste predvsem na slanih predelih Puszte. Avtor navaja, da je vrsta kupcev prišla iz severnih držav (Švedske, Danske, Finske in Kanade). Po mnenju zdravstvenih in kemijskih strokovnjakov iz teh držav teh rastlin ni mogoče umetno gojiti, saj gojena kamilica ne vsebuje enakih snovi kot divja kamilica, ki raste na slanih tleh.

Po prvi svetovni vojni je večje povpraševanje na nemškem trgu omogočilo uspeh kamilice. Herbária Országos Gyógynövény és Selyemgubóforgalmi Szövetkezeti Vállalat (Trgovska zadruga herbarijske nacionalne medicinske rastline in svilenega kokona) je začela proizvodnjo s preprostim sušilnikom v Székkutasu v letih 1936–1937, pri čemer se je prvotno ukvarjala s konzerviranjem in sušenjem zelenjave. Glavni predstavniki zadruge so se 23. februarja 1939 odločili razširiti dejavnosti ter vključiti še nabiranje in industrijsko sušenje kamilice, v ta namen pa zgraditi tudi za to potrebno tovarno.

Geografska povezava

Razvoj nabiranja, predelave in prodaje divje kamilice je pomemben vzorčni primer regionalne uporabe flore. „Alföldi kamillavirágzat“ ima zaradi ekoloških značilnosti habitata, to je tal, števila ur osončenosti in letne količine padavin, edinstvene značilnosti (glej 4.2).

Prvovrstne proizvode je mogoče pridobiti iz rastlin, ki rastejo na slanih tleh Puszte v Veliki madžarski nižini, ki ima veliko sonca, a je za druge namene skoraj ni mogoče uporabiti. Matricaria chamomilla, osnovna surovina „Alföldi kamillavirágzat“, lahko v koreninskih celicah nakopiči 10 mg/g natrijevih soli. S tem je mogoče razložiti, zakaj lahko uporabi vlago na slanih tleh Velike nižine, ki je druge rastline ne morejo izkoristiti.

Osončenost na Veliki nižini traja od 2 000 do 2 100 ur na leto, letna količina padavin pa je približno od 500 do 600 mm. Visoka raven osončenosti dopušča povečano raven kopičenja aktivnih agentov, medtem ko vreme z manj sonca zmanjša kopičenje aktivnih agentov. Tuja raziskava je prav tako potrdila, da visoka raven osončenosti in vročina (glavni podnebni značilnosti Velike nižine) ugodno vplivata na sestavo eteričnih olj, ki jih vsebuje kamilica (Saleh, 1973). Rezultati raziskav so tudi dokazali, da so zaradi manjše količine padavin rastline nižje, cvetovi kamilice pa manjši (Gosztola idr., 2008). Prav tako je rast manjša zaradi alkalnih in slanih tal (Sztefanov idr., 2003; Balak idr., 1999). Številni raziskovalni projekti, na Madžarskem izvedeni o naravni divji kamilici, so pokazali velike morfološke razlike in razlike v vsebnosti sestavin med kamilicami iz Madžarske zahodno od Donave in z območij Velike nižine. Divja kamilica z območij z nevtralnimi ali rahlo kislimi tlemi je krepkejše rasti in ima večje cvetove, vendar pa ima njeno eterično olje manjšo vsebnost alfa-bisabolola. Po drugi strani je kamilica z bolj kontinentalnih slanih območij Velike nižine manjša, ima zgoščen cvet, njeno eterično olje pa vsebuje veliko koristnega alfa-bisabolola, glavne sestavine eteričnega olja, ki blaži krče in vnetja. Njegova vsebnost je vedno vsaj 20-odstotna, lahko pa je tudi od 45- do 58-odstotna, odvisno od leta (Gosztola idr., 2005; Sztefanov idr., 2003).

Iz povezave med proizvodom in geografskim okoljem Velike madžarske nižine, ki je bila preučena glede na tla in podnebje, je mogoče ugotoviti, da je osnovna sestavina „Alföldi kamillavirágzat“ kamilica, ki je nizke rasti, a ima veliko vsebnost alfa-bisabolola in ki raste izključno le v habitatih Velike nižine in v zgoraj opisanih ekoloških razmerah.

4.7 Nadzorni organ:

Naziv: Csongrád Megyei Élelmiszerlánc-biztonsági és Állategészségügyi Igazgatóság (Direktorat za varnost prehranske verige in zdravje živali okrožja Csongrád) Naslov: Szeged Vasas Szent Péter u. 9/a. 6700 MAGYARORSZÁG/HUNGARY Tel. +36 62422358 / 62551850 Faks +36 62426183 E–naslov: szigetis@oai.hu; csongrad_megye@oai.hu

Naziv: Csongrád Megyei Élelmiszerlánc-biztonsági és Állategészségügyi Igazgatóság (Direktorat za varnost prehranske verige in zdravje živali okrožja Csongrád). Naslov: Debrecen Diószegi út 30. 4030 MAGYARORSZÁG/HUNGARY Tel. +36 52526240 Faks +36 52442841 E–naslov: harsanyi@oai.hu

4.8 Označevanje:

Poleg podatkov, ki se zahtevajo na podlagi ustrezne zakonodaje, morajo na etiketi biti:

— ime proizvoda „Alföldi kamillavirágzat“,

— navedba „divja“,

— pod imenom proizvoda „filteres tea“ (čaj v filter vrečkah) ali „tasakolt tea“ (čaj v vrečkah),

— grafični prikaz cveta kamilice,

— „zaščitena označba porekla“ ali njena okrajšava (ZOP),

— logotip Skupnosti (po registraciji).

Če je proizvod pakiran zunaj zgoraj navedenega geografskega območja, je treba zagotoviti sledljivost do kraja porekla. Zaščiteno ime, logotip in ustrezni simbol Skupnosti morajo biti na embalaži „Alföldi kamillavirágzat“ navedeni tudi v tem primeru.

(1) UL L 93, 31.3.2006, str. 12.